
[bookmark: TextBodyBegin]Европейският парламент,
–	като взе предвид искането за снемане на имунитета на Петър Бистрон, получено с писмо от 27 август 2024 г. от федералното Министерство на правосъдието на Германия, с което се предава искане от 23 юли 2024 г. от генералния прокурор на Мюнхен, във връзка с провеждано разследване от генералната прокуратура на Мюнхен, и обявено на пленарно заседание на 16 септември 2024 г.,
–	като изслуша Петър Бистрон на 13 февруари 2025 г. съгласно член 9, параграф 6 от своя Правилник за дейността и като взе предвид документите, представени от него,
–	като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,
–	като взе предвид решенията на Съда на Европейския съюз от 21 октомври 2008 г., 19 март 2010 г., 6 септември 2011 г., 17 януари 2013 г., 19 декември 2019 г. и 5 юли 2023 г.[footnoteRef:1], [1:  	Решение на Съда от 21 октомври 2008 г., Marra/De Gregorio и Clemente, C‑200/07 и C-201/07, ECLI:EU:C:2008:579; решение на Общия съд от 19 март 2010 г., Gollnisch/Парламент, T-42/06, ECLI:EU:T:2010:102; решение на Съда на ЕС от 6 септември 2011 г., Patriciello, C‑163/10, ECLI: EU:C:2011:543; решение на Общия съд от 17 януари 2013 г., Gollnisch/Парламент, T-346/11 и T-347/11, ECLI:EU:T:2013:23; решение на Съда от 19 декември 2019 г. Junqueras Vies C-502/19, ECLI:EU:C:2019:1115; решение на Общия съд от 5 юли 2023 г., Puigdemont i Casamajó e.a./Парламент, T-272/21, ECLI:EU:T:2023:373.] 

–	като взе предвид член 46 от Основния закон на Федерална република Германия,
–	като взе предвид член 5, параграф 2, член 6, параграф 1 и член 9 от своя Правилник за дейността,
–	като взе предвид доклада на комисията по правни въпроси (A10-0077/2025),
[bookmark: _GoBack]А.	като има предвид, че главният прокурор на Мюнхен поиска снемането на имунитетa на Петър Бистрон, член на Европейския парламент, във връзка с обвиненията, повдигнати срещу него съгласно член 108д, параграф 1, член 261, параграф 1, точка 2, член 261, параграф 7, член 263, параграф 1 и член 263, параграф 3, точка 1 от германския Наказателен кодекс, член 370, параграф 1 от германския Общ данъчен кодекс и член 53 от Наказателния кодекс, относно предполагаеми продължaвани престъпления – 6 деяния на пасивна корупция, изпиране на пари и измами и най-малко 5 деяния на отклонение от данъчно облагане;
Б.	като има предвид, че в искането за снемане на имунитета се посочва, че считано от един неопределен момент през 2020 г., се предполага, че, наред с другото, Петер Бистрон е получил плащания на ръка в брой или в негова полза са били извършени преводи в криптовалута от страна на оператора на проруския уебсайт „Гласът на Европа“, в замяна на поет от него ангажимент да се изказва и да гласува, в качеството си на член на националния парламент, в интерес на руското правителство; като има предвид, че според твърденията на 17 и 20 март 2023 г. Петер Бистрон е внесъл на автоматично банково гише значителни суми по сметка, принадлежаща на дружеството, в което той е единствен акционер и управител; като има предвид, че според твърденията на 20 март 2023 г. той отново изтеглил идентична сума в купюри от по 200 EUR от банкомат на същата банка; като има предвид, че според твърденията в отговор на искане от страна на банката Петер Бистрон не е предоставил никакво обяснение за основанието за тези подозрителни движения; като има предвид, че според твърденията Петер Бистрон е внасял на няколко пъти суми през юли 2021 г., април 2022 г. и септември 2022 г., както и през юни и юли 2023 г., произтичащи от предполагаемите подкупи, получени в брой; като има предвид, че според твърденията Петър Бистрон се е опитал да укрие произхода на паричните средства; като има предвид, че считано от 2020 г. генералната прокуратура на Мюнхен разполага с извлечения от всички трансакции, извършени по сметки на Петер Бистрон и на горепосоченото дружество, на което той е единствен акционер и управител; като има предвид, че според твърденията това е позволило да се засекат други плащания в брой и да се направи основателно предположение за получени преди това подкупи;
В.	като има предвид, че в рамките на няколко разисквания, свързани с Русия, проведени от 2022 г. в националния парламент, чийто член е бил Петър Бистрон към момента на извършване на предполагаемите престъпления, според твърденията той е гласувал по начин, който очевидно е бил най-благоприятен за интересите на руското правителство, и според твърденията е направил поне две изказвания пред германския Бундестаг, в които е защитил проруска позиция;
Г.	като има предвид, че Петър Бистрон, който съгласно германския Закон за членовете на Парламента има право на еднократна надбавка, предназначена, наред с другото, за наемане на персонал, според твърденията е сключил през октомври 2021 г. трудов договор със своя адвокат и освен това е подписал пет анекса към договора, като с всяко от тях се променя седмичното работно време и месечната заплата; като има предвид, че фиксираната надбавка може да бъде използвана единствено в случай, че между поставените цели или съответните дейности е налице достатъчно солидна връзка с упражняването на мандата; като има предвид, че положеният по силата на горепосочения договор труд според твърденията не е имал връзка с упражняването на парламентарния мандат или че очакваният труд не е бил положен, но че според твърденията възнаграждението е било изплатено чрез въвеждане в заблуждение на компетентния служител; като има предвид, че според твърденията това плащане би представлявало вреда за Федерална република Германия в размер на 97 400,00 EUR,
Д.	като има предвид, че през финансовите години 2017—2021 Петер Бистрон, чрез данъчния консултант на дружеството, в което той е единствен акционер и управител, според твърденията е подал до данъчните органи на Мюнхен неверни декларации за ДДС, съдържащи частни разходи, които нямат връзка с търговската дейност на посоченото дружество; като има предвид, че въз основа на съдържащите се в декларациите за ДДС неверни данни, според твърденията е било извършено недължимо плащане по възстановяване на ДДС на обща стойност от 9 949,17 EUR;
Е.	като има предвид, че Петер Бистрон е избран за член на Европейския парламент на изборите за Европейски парламент през 2024 г. в Германия и че по време на извършване на предполагаемите престъпления не е бил член на Европейския парламент;
Ж.	като има предвид, че предполагаемите нарушения и последвалото искане за снемане на имунитета не са свързани с изразено от Петер Бистрон мнение, или с подаден от него глас при изпълнението на задълженията му по смисъла на член 8 от Протокол № 7 за привилегиите и имунитетите на Европейския съюз;
З.	като има предвид, че член 9, първа алинея, буква а) от Протокол № 7 за привилегиите и имунитетите на Европейския съюз гласи, че членове на Европейския парламент притежават на територията на тяхната собствена държава имунитетите, предоставяни на членовете на националните парламенти;
И.	като има предвид, че съгласно член 46, параграфи 2, 3 и 4 от Основния закон на Федерална република Германия:
„(2)	Член на парламента не може да бъде привлечен към отговорност или да бъде задържан за наказуемо деяние без разрешението на Бундестага, освен ако е задържан при заварено престъпление или в рамките на деня, следващ деянието.
(3)	Разрешение на Бундестага се изисква също така за всяко друго ограничаване на свободата на члена на парламента, както и за започване на производство срещу члена на парламента съгласно член 18.
(4)	Всяко наказателно производство или производство по член 18 срещу член на парламента и всяко задържане или друго ограничение на свободата на неговата личност се спира по искане на Бундестага“;
Й.	като има предвид, че целта на парламентарния имунитет е да защитава Парламента и неговите членове от съдебно преследване във връзка с дейности, които са извършвани при изпълнението на парламентарните задължения и които са неделими от тези задължения;
К.	като има предвид, че в съответствие с член 5, параграф 2 от Правилника за дейността парламентарният имунитет не е лична привилегия на члена на ЕП, а гаранция за независимостта на Парламента като цяло и на неговите членове;
Л.	като има предвид, че в настоящия случай Парламентът не е установил наличието на fumus persecutionis, т.е. факти, сочещи, че въпросното съдебно производство е било образувано с намерението да навреди на политическата дейност на члена на ЕП в качеството му на член на Европейския парламент;
М.	като има предвид, от една страна, че Парламентът не може да се счита за съд, и от друга страна, че съответният член на ЕП не може да се счита в контекста на процедура за снемане на имунитет за „обвиняем“[footnoteRef:2]; [2:  	Решение на Общия съд от 30 април 2019 г., Briois/Парламент, T-214/18, ECLI:EU:T:2019:266.] 

1.	решава да снеме имунитета на Петър Бистрон;
2.	възлага на своя председател незабавно да предаде настоящото решение и доклада на своята компетентна комисия на компетентния орган на Федерална република Германия и на Петър Бистрон.

